Petra Bjørkhaug

**Petra Bjørkhaug** (født 1964) er en norsk organist og komponist. Hun har siden 2007 vært ansatt som domkantor i Nidarosdomen og Vår Frue menighet, med hovedvekt på orgelspill.

## Utdanning
Bjørkhaug er utdannet pianist, organist, musikkpedagog og kantor ved Trøndelag Musikkonservatorium, der hun studerte under Bjørn Andor Drage, Per Fridtjov Bonsaksen og Henning Sommerro. I 2017 fullførte hun en mastergrad i orgelimprovisasjon ved Norges musikkhøgskole. Hennes lærer her var professor Inger-Lise Ulsrud.  

Hun har tatt kurs i orgelimprovisasjon i London og Paris, med Loic Maille, Duncan Middleton og Sophie-Veronique Cauchefer-Chopling. 

Hun har også et årsstudium ved NTNU, Institutt for musikk, innen komposisjon og arrangering. 

## Yrkeskarriere
Før hun ble ansatt som domkantor i Trondheim, hadde Bjørkhaug undervist i orgelimprovisasjon, liturgisk spill og metodikk ved Institutt for musikk ved NTNU i Trondheim. Hun hadde også vært kantor i Bodø, og hun har gjennom flere tiår hatt en aktiv konsertvirksomhet i inn- og utland som organist, pianist og dirigent. Hun komponerer musikk for blant annet kor og orgel. 

Hun har vært – og er – engasjert i musikklivet i Nidarosdomen på flere vis: Hun var selv med i koret Schola Sanctae Sunniva da det ble stiftet, og synger fortsatt der (pr. 2025). Ensemblet er et av de få som tar vare på gregoriansk sang knyttet til Nidaros og norsk middelalderhistorie.

### Samarbeid og formidling
Som domkantor samarbeider Bjørkhaug mye med ansatte, kor og andre med tilknytning til Nidarosdomen, Vår Frue og andre kirker i byen, blant annet gjennom festivalen «Orgelfest». 

I tillegg samarbeider hun med utøvere innen ulike sjangere, som folkemusikere og jazzmusikere. Med improvisasjon og komposisjon som spesialfelt, har hun gitt flere konserter der begge deler er bærende element. Hun er også aktiv som arrangør, og er opptatt av å formidle kirkemusikk og orgelmusikk på nye måter til nye tilhørere. Hun har holdt flere konserter med jazzmusikerne John Pål Inderberg og Kristoffer Lo. Inderberg spilte også saksofon på CD-en *Draumkvedet,* som ble utgitt i 2023, med Bjørkhaugs komposisjoner og improvisasjoner. Andre medvirkende var Bjørkhaug på Steinmeyerorgelet og Berit Opheim på vokal. 

I  2019 og 2020 deltok hun i produksjonen *Dømt til evig fortapelse,* en forestilling som var et samarbeid mellom Trøndelag Teater, Nidaros domkirke og Vår Frue menighet. Stykket var en monolog skrevet og fremført av skuespiller Wenche Strømdahl. Bjørkhaug hadde  komponert musikk og spilte orgel til forestillingen som ble fremført i Nidarosdomen.

Bjørkhaug er sentral i kirkens formidlingsprosjekter for barn, blant annet gjennom det årlige arrangementet «Orgelklang», der byens sjetteklassinger blir kjent med Steinmeyerorgelet og musikk de kanskje sjelden hører. «Orgelklang» er del av et samarbeidsprosjekt om middelalderen mellom Nidaros domkirke, Vår Frue menighet, Nidarosdomens restaureringsarbeider (NDR) og Den kulturelle skolesekken (DKS).

Bjørkhaug var medlem av fagkomiteen for nordsamisk koralbok, *Sálbmagirjji šuokŋagirji,* et arbeid som pågikk fra 2017 til den kunne utgis i 2023. Hun har bidratt med mange satser til denne og har skrevet korarrangementer over de samiske salmene.

Siden 2010 har hun i tillegg til domkantorstillingen dirigert Byåsen sangkor.

## Komposisjoner for kor, orgel og andre besetninger
Bjørkhaug har skrevet flere større og mindre korverk for korene i Nidarosdomen og andre. I 2024 fremførte Nidarosdomens jentekor hennes første messe: *Messa Uno*, et verk hun selv omtalte som en takkegave til korets dirigent Anita Brevik. 

Samme år, 2024, utga Nidaros domkor CD-en «*Mor»* med Domenico Scarlattis *Stabat mater* og en samling med ti korsanger, under tittelen *Sårmerkt*, komponert av Bjørkhaug med tekst av Ragnhild Jepsen.

Hun skrev også en messe i forbindelse med markeringen av 10-årsjubileet for restaureringen av Steinmeyerorgelet i Domen: *Messa di Pentecoste (Påskemesse).* Messen ble fremført av Trondheim Vokalensemble, både i Nidarosdomen og i Thomaskirken i Leipzig.

I 2025 ble hun sammen med Ragnhild Jepsen tildelt Musikkforleggerprisen i kategorien «Årets verk – lite ensemble» for salmesamlingen *Sårmerkt*.
* 1996–2020 – Sanger/salmer til konserter og og liturgisk bruk i Nidarosdomen for Nidaros domkor.
* 2004 – 16 salmer for SATB/SSAA, orgel, fløyte og cello. Tekster av Anders Arrebo (1587–1637). Urfremført i Nidarosdomen i april 2005 under tittelen «Vi sjunge vil med glæde»
* 2018–2022 – Bidro med flere satser til den nord-samiske salmeboken, *Sálbmagirjji šuokŋagirji*
* 2019 – *Dømt til evig fortapelse* (se artikkeltekst)
* 2019 – *Playing stones*. Filmmusikk til *Katedralbyggerne*, en film om 150-årsjubileet for restaureringen av Nidarosdomen (NRK); bestilt av Nidaros domkirkes restaureringsarbeider.
* 2021 – *Ljoset*, verk for janitsjarkorps, solo fløyte og orgel. Bestillingsverk for Nidarholm musikkforening. Urfremført i Nidarosdomen november 2021
* 2021 – *Membra Jesu nostri* i 10 satser (à capella SATB). Bestillingsverk for Nidaros domkor, urfremført og innspilt på CD (plateselskap 2L) under tittelen *MOR*.
* 2022 – *Her frem vi vil med sang og fryd*. Bestillingsverk til *Musica Sacra* for kor (SATB/SSA, orgel, fløyte og strykeorkester. Urfremført juni 2022
* 2022 – *Arrangement for fem samiske salmer for kor og orgel.* Bestillingsverk for Nidarosdomens oratoriekor, for kor og orgel. Urfremført i Tromsø i oktober 2022.
* 2023 – *Messa Uno* for like stemmer (SSAA) og orgel. Bestillingsverk for Nidarosdomens jentekor, urfremført 2024
* 2023 – *Draumkvedet : orgelimprovisasjon og komposisjoner.* (se artikkeltekst)
* 2023 – To orgelverker bygd på norske folketoner: *Improvisata over «Eg veit i himmerike ei borg»* og *I ungdommens dage* – bestillingsverk for orgel
* 2024 – *Messa di Pentecoste* – messe for profesjonelt ensemble (SSAATTBB) og orgel. Bestillingsverk for Trondheim Vokalensemble.
* 2024 – *Improvisata over «Ave maris stella»* for orgel. Urfremført under Kamfest 2024.
* 2024 – *Toccata over «Deilig er jorden».* Urfremført i NRK TV, desember 2024.
* 2024 – *Draumkvedet* –&nbsp;Orgelimprovisasjoner og komposisjoner for sang/saksofon/fløyte/orgel. CD-innspilling i Nidarosdomen. CD-en ble lansert i februar 2025.
* 2025 – *Impressions* – Orgelimprovisasjoner og komposisjoner for sang/saksofon/fløyte/orgel. CD-innspilling i Nidarosdomen. Presentasjon (release) i april 2025.
* 2025 – *Messa di Pace* – Fredsmesse, komponert i anledning Byåsen sangkors 80-årsjubileum. «Temaet er valgt med utgangspunkt i dagens situasjon med krigen som herjer i Ukraina, Palestina og andre krigsherjede land. Men det er også med tanke på at det i 2025 er 80 år siden 2. verdenskrig ble avsluttet. Denne freden er verdt å feire, men det er også en stadig påminnelse om at freden er skjør, og verdt å kjempe for. «Messa di Pace» er tenkt som en musikalsk påminnelse om dette.»

## Referanser


## Eksterne lenker

* Verk (i hovedsak noter) publisert på Norsk Musikkforlag.